Foto: Tomislav Krišto (Cropix)



"SVI zainteresirani se trebaju javiti sindikalnom povjereniku i dostaviti osobne podatke (ime i prezime, broj tekućeg računa i naziv banke u kojoj je otvoren.) SDLSN RH će svim svojim članovima sindikata koji budu sudjelovali u prosvjedu isplatiti jednu dnevnicu (170,00 kn)", stoji u pozivu Sindikata državnih i lokalnih službenika i namještenika RH svojim članovima da sudjeluju na prvomajskom prosvjedu u Zagrebu. Riječ je o konkretnom pozivu članovima koji je došao iz podružnice tog Sindikata iz Osijeka, no imamo informacije da je tako bilo i u drugim podružnicama Sindikata, ali i u drugim sindikatima.

> Pet sindikata tvrdi: Nismo članovima plaćali da budu na prosvjedu, već samo prijevoz do Zagreba!



Naime, još jučer ni jedna sindikalna središnjica koju smo kontaktirali nije htjela priznati da su prosvjednicima isplaćeni novci samo da bi bili nazočni na prosvjednom maršu u Zagrebu. Sindikalni čelnik Vilim Ribić nazvao je takvo pitanje "provokacijom", no, bili smo u pravu.



Osim Sindikata državnih službenika dnevnice su se, prema informacijama Indexa isplaćivale i od strane Hrvatskog sindikata šumarstva i to 150 kuna.



"Ne smeta me što se sindikati okupljaju već me smeta činjenica kako svih cca 9000 članova plaća političke skupove i njihove sljedbenike, a da za to ni ne znaju. Sindikat ni na koji način nije ispitivao mišljenje radnika, predložio isplatu spomenutih dnevnica i ostavio prostor da se isto raspravi na povjereništvima, već su samoinicijativno na glavnom odboru donijeli usmenu suglasnost/odluku", kaže nam jedan član tog Sindikata koji je htio ostati anoniman. Tvrdi i da su dnevnice isplaćivane "na ruke".



S obzirom da su neki Sindikati isplaćivali dnevnice, trošak prvomajskih prosvjeda sada je višestruko veći. Troškovima organizacije od 50 tisuća kuna treba dodati i putne troškove te dnevnice, pa bi se troškovi "izraza nezadovoljstva" mogli pokazati preskupima za hrvatske građane, a postavlja se i pitanje moralnosti oko plaćanja članova da dođu na prosvjed.



Naglasimo na kraju, kako je jedini Sindikat koji nam nije odgovorio na upit za potrebe jučerašnjeg članka upravo Sindikat državnih službenika.